KOMMISSIONENS FORORDNING (EF) Nr. 2549/1999

af 2. december 1999

om ændring af forordning (EF) nr. 1367/95 om gennemførelsesbestemmelser til Rådets forordning (EF) nr. 3295/94 om foranstaltninger med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3295/94 af 22. december 1994 om fastsættelse af visse foranstaltninger i forbindelse med indførsel i Fællesskabet og udførsel og genudførsel fra Fællesskabet af varer, der krænker visse former for intellektuel ejendomsret(1), ændret ved forordning (EF) nr. 241/1999(2), og

ud fra følgende betragtninger:

(1) For at sikre en ensartet formular til anmodning om indgriben vedrørende et EF-varemærke, som defineret i Rådets forordning (EF) nr. 40/94 af 20. december 1993 om EF-varemærker(3), ændret ved forordning (EF) nr. 3288/94(4), er det nødvendigt at fastsætte, hvilke betingelser for udfærdigelse, udstedelse og anvendelse den skal opfylde, for at den let kan anerkendes og anvendes i hele Fællesskabet; der bør således udarbejdes en model, som nævnte formular skal svare til;

(2) formularen bør udfærdiges på et af EF's officielle sprog;

(3) Kommissionens forordning (EF) nr. 1367/95(5) bør ændres i overensstemmelse med det ovenfor anførte;

(4) de i denne forordning fastsatte foranstaltninger er i overensstemmelse med udtalelse fra det udvalg, der er nedsat ved artikel 247 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(6), senest ændret ved Europa-Parlamentets og Rådets forordning (EF) nr. 955/1999(7) -

UDSTEDT FØLGENDE FORORDNING:

Artikel 1

I Kommissionens forordning (EF) nr. 1367/95 foretages følgende ændringer:

1) Titlen affattes således: "Kommissionens forordning (EF) nr. 1367/95 af 16. juni 1995 om gennemførelsesbestemmelser til Rådets forordning (EF) nr. 3295/94 om fastsættelse af visse foranstaltninger i forbindelse med indførsel i Fællesskabet og udførsel og genudførsel fra Fællesskabet af varer, der krænker visse former for intellektuel ejendomsret".

2) I artikel 1 ændres "jf. artikel 1, stk. 2, litra c), i forordning (EF) nr. 3295/94" til "jf. artikel 1, stk. 2, litra b), i forordning (EF) nr. 3295/94".

3) Artikel 2 affattes således: "Artikel 2

Den dokumentation for, at ansøgeren er indehaver af en af de i grundforordningens artikel 1, stk. 2, litra a), omhandlede rettigheder, som i henhold til samme forordnings artikel 3, stk. 2, første afsnit, andet led, skal være indeholdt i anmodningen om indgriben, er følgende:

a) når rettighedsindehaveren selv indgiver anmodningen:

- for registrerede eller i påkommende tilfælde, anmeldte rettigheders vedkommende bevis for registrering ved det pågældende kontor eller for anmeldelse

- for ikke-registrerede eller ikke-anmeldte ophavsrettigheders, beslægtede rettigheders og design- eller mønsterrettigheders vedkommende, ethvert bevis for ansøgerens egenskab af ophavsmand eller oprindelig rettighedsindehaver

b) når enhver anden person, der er beføjet til at udnytte en af de i grundforordningens artikel 1, stk. 2, litra a), omhandlede rettigheder, indgiver anmodningen - ud over de under litra a) i nærværende artikel nævnte dokumentation - beviset for, at vedkommende er beføjet til at udnytte den pågældende rettighed

c) når en stedfortræder for rettighedsindehaveren eller enhver anden person, der er beføjet til at udnytte en af de i grundforordningens artikel 1, stk. 2, litra a), omhandlede rettigheder, indgiver anmodningen - ud over den under litra a) og b) i nærværende artikel nævnte dokumentation - et bevis for bemyndigelsen."

4) Som artikel 2a indsættes: "Artikel 2a

1. Formularen til udfærdigelsen af den i grundforordningens artikel 3, stk. 1, andet afsnit, omhandlede anmodning om indgriben og den i grundforordningens artikel 3, stk. 5, omhandlede afgørelse om at imødekomme denne anmodning skal svare til modellen i bilaget til nærværende forordning.

Anvendes der supplerende ark som omhandlet i stk. 8, andet afsnit, anses disse for at udgøre en integrerende del af formularen.

Formularen anvendes efter bestemmelserne i grundforordningen og nærværende gennemførelsesforordning.

2. a) Der anvendes hvidt, træfrit, skrivefast papir med en vægt på mindst 55 g/m2.

b) Formularens format er 210 x 297 mm, idet der tillades en maksimumstolerance på minus 5 mm og plus 8 mm for længden.

3. Uden at dette berører anvendelsen af grundforordningens artikel 3, stk. l, tredje afsnit, påhviler det medlemsstaterne at trykke eller lade formularen trykke, og den skal være forsynet med trykkeriets navn og adresse eller et kendetegn, som gør det muligt at identificere trykkeriet.

4. Formularen trykkes og udfyldes på det af EF's officielle sprog, der er valgt af de kompetente myndigheder i den medlemsstat, hvor anmodningen om indgriben indgives.

5. Undtagen i tilfælde, hvor formularen til anmodningen om indgriben er til rådighed for ansøgeren i digitalt format på et eller flere direkte tilgængelige offentlige netsteder, udleveres den, på anmodning, af den i grundforordningens artikel 3, stk. 1, omhandlede kompetente toldmyndighed.

6. Formularerne udfyldes ad mekanisk vej eller læseligt i hånden; i sidstnævnte tilfælde udfyldes den med blæk og blokbogstaver. Uanset på hvilken måde den udfyldes, må den ikke indeholde raderinger, overskrevne ord eller andre rettelser.

Såfremt formularen udfyldes på edb, kan den printes ud på private printere.

7. Formularen består af to eksemplarer:

- et eksemplar til den medlemsstat, hvor anmodningen er indgivet, med påtegningen nr. 1

- et eksemplar til rettighedsindehaveren af EF-varemærket med påtegningen nr. 2.

8. Ansøgeren udfylder rubrik 1 til 9 i formularen, underskriver hvert af de to eksemplarer af formularen og vedlægger den i grundforordningens artikel 3, stk. 2, omhandlede dokumentation og andre relevante oplysninger.

Er der ikke plads nok i rubrik 4 på formularen, kan ansøgeren vedlægge ark med angivelse af alle yderligere oplysninger til identificering af varerne. I så fald angives det, hvor mange ark der er tale om, på det sted i rubrik 4, der er beregnet dertil.

9. Den behørigt udfyldte og underskrevne formular, ledsaget af et antal udskrifter af denne svarende til det antal medlemsstater, der er angivet i rubrik 8, samt den i stk. 8 omhandlede dokumentation og andre oplysninger forelægges for den i grundforordningens artikel 3, stk. 1, omhandlede kompetente toldmyndighed.

10. Når den i grundforordningens artikel 3, stk. 1, omhandlede kompetente toldmyndighed træffer afgørelse om at imødekomme anmodningen om indgriben, angiver den sidste gyldighedsdato for afgørelsen og sætter sit stempel og sin underskrift. Eksemplaret til indehaveren af EF-varemærket samt de godkendte udskrifter sendes så til ansøgeren.

Når den i grundforordningens artikel 3, stk. 1, omhandlede kompetente toldmyndighed afviser en anmodning om indgriben, angiver den ikke blot begrundelsen for afvisningen, men også navn og adresse på den myndighed, hvortil der kan indgives klage, og sætter sit stempel og sin underskrift. Det eksemplar, der er bestemt for indehaveren af EF-varemærket, sendes tilbage til den pågældende.

I alle tilfælde opbevares det eksemplar af formularen, der er bestemt for den medlemsstat, hvor anmodningen er indgivet, i den pågældende medlemsstats arkiver i mindst to år regnet fra udstedelsesdatoen.

11. Kun i det tilfælde, hvor udskriften af en afgørelse om at imødekomme anmodningen er stilet til modtagermedlemsstaten/modtagermedlemsstaterne i overensstemmelse med grundforordningens artikel 5, stk. 2, andet afsnit, andet punktum, skal den medlemsstat, der modtager den pågældende udskrift, omgående udfylde delen 'Kvittering for modtagelse' idet den angiver datoen for modtagelsen og sender en fotokopi af udskriften tilbage til den kompetente myndighed, der er angivet i rubrik 3."

5) I artikel 5 indsættes som stk. 5: "5. Kommissionen offentliggør listen over de i grundforordningens artikel 3, stk. 8, omhandlede kompetente toldmyndigheder i De Europæiske Fællesskabers Tidende, C-udgaven."

6) Som bilag indsættes bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den finder anvendelse fra den 1. juli 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. december 1999.

På Kommissionens vegne

Frederik BOLKESTEIN

Medlem af Kommissionen

(1) EFT L 341 af 30.12.1994, s. 8.

(2) EFT L 27 af 2.2.1999, s. 1.

(3) EFT L 11 af 14.1.1994, s. 1.

(4) EFT L 349 af 31.12.1994, s. 83.

(5) EFT L 133 af 17.6.1995, s. 2.

(6) EFT L 302 af 19.10.1992, s. 1.

(7) EFT L 119 af 7.5.1999, s. 1.

BILAG

"BILAG

>PIC FILE= "L_1999308DA.001903.EPS">

>PIC FILE= "L_1999308DA.002001.EPS">

>PIC FILE= "L_1999308DA.002101.EPS">

>PIC FILE= "L_1999308DA.002201.EPS">"